# Cases til kursus om Menneskerettigheder som dimension i pædagogprofessionen

Lavet af Marie Delgado Ebbesen

|  |
| --- |
| **CASE 1:****Noget om en afhentning.**Børnehave. En pædagogstuderende iagttager at en mor, i forbindelse med afhentning, slår sit barn. Den studerende henvender sig til institutionslederen, for at fortælle hvad hun har observeret, og finde ud af hvad der skal gøres. Institutionslederen fortæller at det har taget lang tid at opbygge en relation med den pågældende mor, og vil ikke lave en underretning om episoden. Den manglende underretning begrundes med, at det vil kunne skade samarbejdet med moderen. Den studerende taler med sin vejleder på pædagoguddannelsen og vælger efterfølgende selv at lave en underretning i eget navn. |
| Opgave:1. Overvej hvilke menneskerettigheder der er relevante at forholde sig til i forbindelse med casen, og find ud af hvilken del af den lovgivning der gælder på området, der er relevant at inddrage.
2. Overvej hvordan man som pædagog burde forholde sig, og hvordan man som pædagog kunne takle situationen i praksis.
3. Overvej hvordan man som pædagog mere generelt set bør håndtere det hvis institutionslederen ikke overholder lovgivningen.
 |

|  |
| --- |
| **CASE 2:****Må jeg sidde hos dig?**SFO. Mandlig pædagogstuderende får i forbindelse med at han starter i praktik at vide at han, som mandlig studerende, for en sikkerheds skyld, ikke skal give knus til børnene eller lade dem sidde på skødet. Han må heller ikke være alene med et barn. I løbet af praktikken oplever han restriktionerne som meget begrænsende i forhold til sit arbejde med børnene. Der er bl.a. en omsorgssvigtet pige som meget gerne vil have fysisk kontakt, f.eks. sidde på skødet og få læst en bog, og han føler at han er nødt til at afvise hende, på trods af at han kan se, at hun har et behov for at opleve voksen omsorg, og godt kunne trænge til et knus. Han kan ikke engang tilbyde hende den luksus at få alenetid med en voksen, ved f.eks. at tage hende med ud at købe ind. |
| Opgave:1. Overvej hvilke menneskerettigheder der er relevante at forholde sig til i forbindelse med casen, og find ud af hvilken del af den lovgivning der gælder på området, der er relevant at inddrage.
2. Overvej hvordan man som pædagogstuderende burde forholde sig, og hvordan man som pædagogstuderende kunne takle situationen i praksis.
3. Overvej hvordan specialregler for mandlige pædagoger i institutionerne påvirker a) de mandlige pædagoger b) de børn hvis tarv de skal varetage.
 |

|  |
| --- |
| **CASE 3:****Sexualitet.**Efterskole for unge udviklingshæmmede. Anna (A) og Peter (P) er blevet kærester. Personalet oplever at P ikke har forståelse for A´s grænser (P har generelt svært ved at aflæse andres kropssprog), og at P gerne vil have sex, mens A er på et andet udviklingsstadie og udelukkende forbinder det at være kærester med at holde i hånd og måske kysse lidt. Parret mødes på A´s værelse og lukker døren; personalet mener at det er vigtigt at døren står åben, så de har mulighed for at se, om der er brug for at de griber ind. A og P vil gerne have døren lukket. |
| Opgave:1. Overvej hvilke menneskerettigheder der er relevante at forholde sig til i forbindelse med casen, og find ud af hvilken del af den lovgivning der gælder på området, der er relevant at inddrage.
2. Overvej hvordan man som pædagog burde forholde sig, og hvordan man som pædagog kunne takle situationen i praksis.
3. Overvej om der mere generelt er nogle menneskerettigheds aspekter der er relevante, i forbindelse med det, at forholde sig fagligt til udviklingshæmmedes seksualitet.
 |

|  |
| --- |
| **CASE 4:** **Assam og samspil**Assam på 4 år har svært ved at indgå i samspil med de andre børn på Gulerodsstuen. Han bliver hurtigt vred og aggressiv, virker som om han har svært ved at forstå reglerne. Han vil gerne bestemme, og virker ikke som om han hører efter hvad de andre børn siger. Bliver hurtigt ophidset hvis tingene ikke går efter hans hoved. De andre børn er bange for Assam, og nogle af dem undgår at lege med ham. Pædagogerne på stuen har Assam på som punkt ved et personalemøde; de forklarer at de mener at hans opførsel skyldes at han er forældrenes førstefødte søn, og at de kommer fra Mellemøsten hvor drengebørn har lov til alt.  Pædagogerne er usikre på hvad de skal gøre. De andre pædagoger råder dem til at prøve at få Assam til at forstå at han ikke er verdens centrum, ignorere ham når han er vred (så han lærer at det ikke skaffer ham opmærksomhed), og i stedet fokusere på at beskytte de andre børn, og skabe et trygt rum omkring dem. |
| Opgave: diskutér med de andre i din studiegruppe:1. Hvad er jeres umiddelbare tanker om casen?
2. Hvad tænker I om pædagogernes måde at begrunde Assams opførsel på?
3. Hvilke menneskerettigheder er i spil?
4. Hvad burde pædagogerne undersøge?
5. Hvad burde pædagogerne gøre?
 |
| Quiz:1. hvilke menneskerettigheder var (minimum) relevante?2. Dilemma eller direkte overtrædelse af en eller flere menneskerettigheder? |
| **CASE 5:****Peter og samspil.**Peter på 4 år har svært ved at indgå i samspil med de andre børn på Gulerodsstuen. Han bliver hurtigt vred og aggressiv, virker som om han har svært ved at forstå reglerne. Han vil gerne bestemme, og virker ikke som om han hører efter hvad de andre børn siger. Bliver hurtigt ophidset hvis tingene ikke går efter hans hoved. De andre børn er bange for Peter, og nogle af dem undgår at lege med ham. |
| Opgave: Diskuter sammen med din studiegruppe:1. Nu har I læst samme adfærdsbeskrivelse, men den i denne udgave drejer den sig om en etnisk dansk dreng, Peter. Hvilke pædagogfaglige refleksioner ville man typisk gøre sig hvis man læste denne beskrivelse?
2. Hvilke grunde kunne der være til Peters opførsel?
3. Ser casen anderledes ud i jeres øjne når der står Peter?
4. Hvis ja, hvordan kan det være? Hvis nej, hvorfor ikke?
 |
| **Caserelevant pædagogfaglig checkliste:**Fik I tænkt over om Assams forældre og/eller han selv var kommet til Danmark fra et konfliktområde? Om han har oplevet krig og bomber på nært hold? Om han havde mistet nære familiemedlemmer? Overvejede I om han i hjemmet oplevede forældre med PTSD og/eller som havde været udsat for tortur?Overvejede I om Assam/Peter kunne have sanseintegratoriske problemer, og/eller nogle autismespektrum træk. Eller muligvis en hørenedsættelse?Fik I talt om at man måske skulle inddrage en psykolog eller læge, for at få et kvalificeret bud på Assam/Peters opførsel?Listen er ikke fyldestgørende – der er rigtigt mange forhold der kan føre til den type opførsel der bliver beskrevet i casen. |